Thomas Eidem

Bastian Thomas Laurits Eidem (født 31. januar 1859 på Eidem i Sykkylven, død 22. mars 1954) var en norsk lærer og politiker (V). 

Eidem var utdannet lærer fra Tromsø Seminarium i 1877, og virket som lærer i Lenvik og Nannestad, deretter som bestyrer av en privatskole i Harstad (fra 1884), som lærer ved Tromsø folkeskole fra 1892 og adjunkt (1902) og senere overlærer ved Tromsø lærerskole til 1918. I perioden 1919–26 var han borgermester (rådmann) i Tromsø. 

Eidem satt i bystyret i Tromsø i årene 1896–1919 og 1927–31. Han var byens ordfører 1900–03, 1906 og 1910–12. Han hadde også andre kommunale verv. Fra 1901 til 1938 var han administrator ved Norges hypotekbanks kontor i Tromsø, formann fra 1912. Han var styremedlem i Tromsø arbeiderforening fra 1896 til 1918 og ble året etter utnevnt til æresmedlem. I 1936 ble han æresmedlem i Troms fylkeslag av Noregs Mållag. Han var formann i Venstres lokallag i Tromsø fra 1894 til 1925. Han hadde også verv i lærerorganisasjonene i Tromsø og Troms. Eidem var videre aktiv i avholdsbevegelsen.

Han var stortingsrepresentant i årene 1913–18 (innvalgt for Tromsø) og 1925–27 (innvalgt for kjøpstedene i Nordland, Troms og Finnmark). Her var han medlem i sosialkomiteen de to første periodene og av justiskomiteen den siste perioden (nestformann 1927). Han var medlem av Lagtinget 1925–27.

Eidem var styremedlem i Det Norske Teatret 1915–18.

Referanser

Kilder 
 Vilhelm Haffner: Stortinget og statsrådet 1915-1945 - Bind 1 Biografier. Oslo 1949 (s. 200-201, digitalisert av Nasjonalbiblioteket)
 Tallak Lindstøl: Stortinget og statsraadet 1814-1914. 1ste bind, 1ste del. Steen'ske Bogtrykkeri, Kristiania 1914 (s. 206, digitalisert av Nasjonalbiblioteket)
 Pål Christensen og Gunnar Pedersen: Tromsø gjennom 1000 år - Bind 3: Ishavsfolk, arbeidsfolk og fintfolk 1900-1945. Tromsø kommune 1995. ISBN 82-993206-0-7 (s. 372, digitalisert av Nasjonalbiblioteket)
 Biografi hos Norsk samfunnsvitenskapelig datatjeneste (besøkt 14. oktober 2012)

Eksterne lenker 
 

Stortingsrepresentanter 1913–1915
Stortingsrepresentanter 1916–1918
Stortingsrepresentanter 1925–1927
Stortingsrepresentanter fra Venstre
Stortingsrepresentanter for Tromsø
Stortingsrepresentanter for kjøpstedene i Nordland, Troms og Finnmark fylker
Ordførere i Tromsø
Venstre-ordførere i Troms
Norske skolefolk
Nynorskforkjempere
Personer fra Sykkylven kommune